BRATISLAVA 14. augusta (SITA) – Predvolebný rok nebude podľa premiéra Mikuláša Dzurindu pre koalíciu jednoduchý. "To, že sa budú blížiť voľby, bude slabšie povahy provokovať, aby sa vyčleňovali a nepopulárne veci zvaľovali na iných a tak posilňovali svoju nádej na úspech vo voľbách," povedal Dzurinda pre agentúru SITA. Podľa Dzurindu teda koalíciu čaká ťažký, zložitý a komplikovaný rok, pretože jednotlivé strany budú čoraz viac súťažiť o voliča. "Bude i napätie," konštatoval šéf najsilnejšej vládnej strany.
Podľa Dzurindu však koalícia má na to, aby tento rok ustála. "Máme na to, aby sme schválili štátny rozpočet na rok 2006 a aby sme niektoré reformy nie zmäkčovali, ale rozumne doladili," zdôraznil. Zároveň dodal, že koalícia má na to, aby na jeseň 2006 pred občanov predstúpila pokorne, ale s konkrétnymi